Poraz od Istre 1961 na Parku mladeži u debiju Gorana Sablića znatno je uzdrmao europske ambicije Splita. Očito je šok nakon promjene trenera Zorana Vulića ostavio traga.

‘Crveni’ su imali sve u svojim rukama, s dvije pobjede mogli su izboriti Europu, a sada moraju pratiti kako će konkurenti Hajduk i Rijeka odigrati u završnici sezone, i u prvenstvu, i u finalu kupa. Nakon razočaravajućeg rezultata na Parku mladeži zavladala ja zaglušujuća tišina koja nije imala veze s predizbornom šutnjom. Jednostavno je teško bilo naći prave riječi.

– Što je, tu je. Idemo dalje – rekao je teška srca nakon susreta predsjednik Splita Slaven Žužul.

‘Crvenima’ je sada sve stalo u 90 minuta gostovanja kod Zadra, koje će odlučiti idu li u Europu, je li sezona uspješna ili ne. Nevjerojatno je, ipak, kako Split u susretu koji mu je život značio u 90 minuta nije napravio žestoki prekršaj, ostali su bez žutog kartona (kao i Puljani).

S druge strane momčad trenera Igora Pamića koja ne može ni gore ni dolje nakon Rijeke svladala je i Split, još jednu momčad koja se bori za Europu.

Paklena situacija

– Mi ne živimo u nogometnom okruženju, jednu stvar sam otkad sam trener naučio, kada dobiješ onda si pobjedu kupio, a kada susret izgubiš onda si ga prodao – pojasnio je ironično Pamić.

Nakon što su se na suprotnim stranama Parka mladeži našli domaći navijači ‘Crveni đavoli’ i gostujući ‘Demoni’ Split se pred zadnje kolo našao u paklenoj situaciji. Dobra je vijest za Split što bi u Stanovima ponovno zajedno trebali zaigrati Rebić i Erceg, igrači koji su nosili momčad ovog proljeća.

U trećem dijelu HNL-a Split je upisao tri poraza, baš u susretima u kojima nije bilo jednog od njih. U porazu od Lokomotive u Maksimiru (0:1) nije zbog ozljede igrao Rebić, u porazu protiv Dinama u Maksimiru (0:2) zbog tri žuta kartona nije nastupio Erceg, dok iz istog razloga Rebića nije bilo u subotu protiv Istre 1961 (0:1).

Previše da bi bilo slučajno. Kao i što je Split previše ovisan o njihovom individualnom učinku. Što kad odu u inozemstvo? Osim izostanka Rebića veliki hendikep bili su i izostanci Vitaića, Vidića (pred njim je zbog teže ozljede zadnje lože u susretu protiv Dinare duga pauza), Galovića, Radotića... A nakon desetak minuta ozlijedio se i Belle.

Potkresana krila

Ostao je Sablić tako bez glavnog oružja, oba krila, Rebića na lijevoj i Bellea na desnoj strani. Možda bi pomogao Red Bull koji daje krila kao u onoj staroj reklami ‘treneru nama tribadu krila’...

Šalu na stranu, ali napadi Splita bez najboljih krilnih igrača bili su jalovi. Međutim, unatoč povratku Rebića statistika nije na strani Splita. U dosadašnja tri prvoligaška ogleda u Stanovima Split još nije osvojio ni bod! To je najteže gostovanje ‘crvenima’ u HNL-u.

Sa travnjaka svih ostalih aktualnih prvoligaša i Hajduka, i Dinama, i Rijeke odnosili su barem po bod, ali sa Stanova su odlazili praznih ruku.

FRANE VULAS